《风山怀古三首》
元代·孙华孙

宋家事业如汉晋，遗史班班今尚存。
南渡衣冠元帝纪，中山庙社靖王孙。
海门龙去秋潮横，宫阙乌啼夕燐繁。
已恨无人似诸葛，生憎何物学桓温。

王气中流甲马营，残星环绕凤皇城。
斯文自可同三代，诸老犹能语二京。
穉帝有车将白璧，太皇无舰载苍生。
祇今薄海渐声教，共戴尧天乐太平。

莫向登临起叹吁，故宫今是梵王都。
麒麟馺娑荒荆棘，鹦鹉频伽张苾刍。
莗道久无黄曲盖，寝垣谁置白浮图。
望江亭子依然好，时有胡僧置酒壶。

作者简介：孙华孙（？―1358），又名孙华，字元实，号果育老人。传见雍正《浙江通志》卷一八二。《大雅集》辑录其诗14首，《元诗选（补遗）》录其诗15首。《全元文》收其文2篇。当时人认为“其所为诗歌，流丽清远，意出天巧，绝类王维、孟浩然”。《列朝诗集•小传》等均以为“永嘉人，侨居华亭”。然查阅贡师泰《玩斋集》、《孙元实墓志铭》，华似为孙父移居松江后才出生。存疑。